梦游仙庭赋
王延龄 (Tang)
葛稚川见素抱朴。傲世忘荣。循洁白之道。吸元和之精。泊乎意眹。飘然体清。于时秋风萧萧。秋夕凛凛。野猿垂幕。山童荐枕。须臾之间。乃安斯寝。神倏尔而逾迈。眇不知其所届。纷溶溶而上驰。将若游乎天外。驾白鹿。骖斑麟。飞翠盖。腾红轮。横绝南斗。超淩北垠。出昆墟以骋志。过沧溟而问津。呵风伯。叱雷父。披天门。谒天宇。太一之居兮金碧堂。洞郁密兮不见阳。蕊珠履地。云屏匝廊。色郯郯其扬彩。烂煜煜以成章。旖旎旌节。襂襹羽裳。苍龙吹篪。丹凤为舞。洞轇轕乎东厢。此其大较也。若乃偫仙之所盘薄。珠庭之所雘濩。曼以玉堂。映以朱阁。灵怪潜秘。光华相错。阴阳不能授其寒暑。造化不能生其美恶。及乎上真降命。赤书爰作。速阳侯而波静。走姮娥而月落。值江妃之倩练。惊海童之闪烁。其翱翔旷远者。嬉九垓。排三山。紫烟生。白云閒。偃蹇夭矫。翩绵缥缈。可见而不可攀。至夫灵草自然。珍木不死。餐霞咽液。乘鸿蹑鲤。或隐山林。或游城市。斯实元都之能事。羌难测其云已。洪崖先生。方睟其容。颔其颐。曰中州之士也。尔来何迟。出秘诀。约真期。挹华池之水。唱天关之词。既乃避席屏气。拜命之辱。精皦皛兮从空浮。长觉悟兮还旧邱。惟见尘书满屋。皓月生楼。涉花穷极。无迹难求。岂庄周梦为蝴蝶。蝴蝶梦为庄周欤。意者天聪明。神正直。亲其贞亮之概。照以元魁之极。双童兮何日再逢。上清兮何时再陟。掩空馆而愁卧。抚长怀而叹息。